Versindaba » Blog Archive PEN Afrikaans. Nuusbrief: Desember 2021 : Versindaba
Ná oorweging van die aansoeke wat teen die November-sperdatum ingedien is, kondig PEN Afrikaans met trots aan dat die volgende twee vertalings deur die PEN Afrikaans Vertaalfonds gefinansier sal word:
'n Franse vertaling van Die hemeltuin deur Karel Schoeman
'n Albaniese vertaling van Donker spoor deur Martin Steyn
Lesers van Frans kan daarna uitsien om Pierre-Marie Finkelstein se vertaling van Die hemeltuin deur Karel Schoeman in 2023 op die winkelrakke te sien. Finkelstein is 'n ervare en bekroonde literêre vertaler van onder meer werke deur Nathan Trantraal, Ronelda Kamfer, Marlene van Niekerk en Ingrid Winterbach. Hy het ook al verskeie Schoeman-titels vertaal en is een van die min Franse vertalers wat direk uit die Afrikaanse bronteks werk.
Actes Sud, die uitgewer wat die vertaalregte aangeskaf het, is 'n gerekende en gevestigde uitgewery wat groot skrywers uit die wêreldletterkunde op hul lys het. Die uitgewery is in 1978 gestig en het hulself juis vanweë die fokus op vertaalde letterkunde onderskei en só gegroei en uitgebrei.
Die hemeltuin het oorspronklik in 1979 by Human & Rousseau verskyn. In Die geskiedenis van die Afrikaanse letterkunde meld J.C. Kannemeyer dat Schoeman daarin slaag om met Die hemeltuin een van sy beste werke te lewer, deur "die fyn organisasie, sensitiewe karaktertekening en die kuns van suggestie." Ook J.P. Smuts meld in sy resensie van die roman dat dit een van die beste werke in Schoeman se oeuvre is.
Die PEN Afrikaans Vertaalfonds het voorheen ook 'n Nederlandse vertaling van Die hemeltuin ondersteun, wat intussen by Uitgeverij Aldo Manuzio die lig gesien het.
Vir die eerste keer sedert die totstandkoming van die PEN Afrikaans Vertaalfonds, sal 'n vertaling na Albanies ook gefinansier word.
Donker spoor, die debuutroman van gevierde spanningskrywer Martin Steyn, sal in Albaniese vertaling deur Ombra GVG, een van Albanië se voorste uitgewerye, uitgegee word.
Donker spoor het al in Engelse en Turkse vertaling verskyn. Dit is oorspronklik in 2014 gepubliseer (LAPA) en met dié "stewige en oorspronklike debuut" het Martin Steyn 'n naam geraak om dop te hou in die misdaadspanningsgenre, sê Riaan Grobler in sy resensie. In sy lowende bespreking van die roman sê Jonathan Amid "Steyn het hier iets geskep wat die leser lank sal bybly." In 2015 kry Steyn die ATKV-Woordveertjie vir Spanningslektuur vir dié roman en in 2018 is die Engelstalige uitgawe in die VSA met 'n Kirkus Star Review vereer.
Die beoogde publikasiedatum van die Albaniese uitgawe is Mei 2022. Dit sal in Albanië, Kosovo en Noord-Masedonië versprei word en die vertaler is Elvi Proko.
Die PEN Afrikaans Vertaalfonds se sentrale doelstelling is om die Afrikaanse letterkunde internasionaal te bevorder deur meer vertalings en publikasies van verdienstelike Afrikaanse werke moontlik te maak deur die toekenning van vertaalsubsidies aan buitelandse uitgewers wat suksesvol daarvoor aansoek doen. Die fonds bestaan te danke aan die ruim ondersteuning van die Trust vir Afrikaanse Onderwys.
Ronelda Kamfer is aan die woord in die volgende artikel in ons artikelreeks genaamd "Die wêreld van die skrywer".
Kamfer is veral bekend as digter. In die lig daarvan dat haar debuutroman, Kompoun, onlangs verskyn het, het ons haar gevra om uit te brei oor haar ervaring van die skryfproses in die verskillende genres.
Die stuk is hier beskikbaar. Baie dankie aan Ronelda vir die waardevolle toevoeging tot ons artikelreeks.
Stuur jou kortverhaal met 'n kort dekbrief na penkortverhaalkompetisie@gmail.com.
Ontvangs sal binne 24 uur erken word. Verdere skriftelike navrae kan ook na hierdie adres gestuur word.
Wenners van die US Woordfeeskortverhaalkompetisie aangekondig
Hartlik geluk aan die wenners! Vir meer inligting oor die US Woordfeeskortverhaalbundel, sien: https://www.woordfees.co.za/woordfeeskortverhaalbundel/
Wenners van die Sanlampryse vir Jeuglektuur aangekondig
Sanlam en Tafelberg, 'n druknaam van NB-Uitgewers, het onlangs die wenners van die 2021-Sanlampryse vir Jeuglektuur aangekondig. Die pryse, wat ingestel is om oorspronklike en kreatiewe skryfwerk vir tienerlesers (12–18 jaar oud) en jong volwassenes aan te moedig, is op 20 November 2021 in Kaapstad toegeken. Die pryse word tweejaarliks vir nuwe manuskripte toegeken.
Debuutskrywer Sandile Ngwenya ontvang die Goue prys vir Imali Yezipoki ("Die spook/gees se skat"). Hierdie ambisieuse roman in isiZulu is Afrika- magiese realisme en riller tegelyk, waarin die mitiese-, realistiese- en voorvaderryke op mekaar inspeel.
Baie geluk aan hierdie skrywers wat die leeslandskap vir jonger lesers help verryk. Die volledige persversklaring is hier beskikbaar: https://www.nb.co.za/en/blog/d979433152664c7480043d3aaaf79951
Klik hier vir ons oorsig van Afrikaanse resensies wat in November 2021 verskyn het en digitaal beskikbaar is. Dit sluit boekbesprekings, boekgesprekke en voorlesings in wat op die radio of TV uitgesaai is.
Nuwe Afrikaanse boeke in Desember 2021
Ons deel graag oudergewoonte 'n lys van nuwe Afrikaanse boeke wat hierdie maand verskyn. Die publikasielyste kan hier in Excel-formaat afgelaai word.
Baie geluk aan ons lede wat nuwe boeke op die rak het. Mag die kerskouse vanjaar vol boeke wees.
Ten slotte: hartlik welkom aan Susan Smith wat onlangs as lid aangesluit het.
Aan die einde van 'n vol jaar, dra ons 'n woord van opregte dank aan al ons lede oor vir die onderskraging, samewerking en meelewing deur die jaar. Ons sien uit daarna om nog 'n jaar saam aan te durf.